Gedagtes oor ‘n volkskongres/vryheidskonferensie of ‘n soortgelyke byeenkoms het gedurende die afgelope paar weke onder Afrikaners gesirkuleer. (By die Boere-Afrikaner Vryheidsinisiatief gebruik ons die term Afrikaner om na ons volk te verwys. Ons het egter geen beswaar teen die gebruik van die term Boer nie). Aangesien sodanige gedagtes reeds vir ‘n geruime tyd in BVI-geledere bespreek word, het die Sentrale Vryheidskomitee van die BVI besluit dat dit tyd geword het om meer konkrete voorstelle in hierdie verband vir bespreking op die tafel te plaas. Hieronder volg dit:
Daar is ‘n groeiende getal Afrikaners by wie die strewe na vryheid vir ons volk in ons eie land al sterker begin word. Hulle is egter versprei oor die lengte en breedte van ons land en bevind hulleself in ‘n verskeidenheid van organisasies. Daar is ook verskillende sieninge oor ‘n strategie vir vryheid. Teen hierdie agtergrond sien ons die volgende as doelstellings vir so’n byeenkoms:
Elke organisasie wat die byeenkoms bywoon, moet die geleentheid kry om in die bestek van (sê) ‘n kwartier die aanwesiges in te lig oor sy bestaande bydrae tot die vryheidstryd sowel as sy siening oor die pad vorentoe.
Aan die einde van die byeenkoms moet die belangrikste sake waaroor daar ooreengekom is in ‘n dokument saamgevat word.
Dit moet verkieslik op ‘n sentrale plek gehou word om dit vir die grootste getal moontlike persone toeganklik te maak. Daarvoor sal Bloemfontein baie geskik wees. Verreweg die meeste organisasies wat moontlik so’n byeenkoms sal bywoon se leiers en hoofkantore is egter in Pretoria en omgewing en daarom sal Pretoria waarskynlik die aangewese plek wees.
Indien daar voldoende belangstelling vir die byeenkoms is, kan daar uit die geledere van die belangstellendes ‘n reëlingskomitee saamgestel word.
Die koste vir die byeenkoms moet tot die minimum beperk word. Vir die onvermydellike kostes sal bydraes van die voornemende deelnemers gevra moet word.
Die BVI wil dit graag beklemtoon dat bogenoemde slegs voorstelle is om ‘n gesprek oor die saak aan die gang te sit. Ons sal nie probeer om enigsins druk uit te oefen vir die aanvaarding daarvan nie. Die vorm wat die byeenkoms uiteindelik aanneem, moet die resultaat wees van ‘n oop en objektiewe besluitnemingsproses. Indien daar ander inisiatiewe vir die reël van so’n byeenkoms ontstaan, moet alles moontlik gedoen word om samewerking en sinkronisasie te verkry.